鮮于大受蛻軒
作者：鄒浩
朝代：宋

paragraphs: 斵輪知讀書，解牛知養生。
天下一致耳，冰泮無餘情。
向來所筌蹄，俄已蜩甲輕。
豈必吟澤畔，始爲當世清。
魯堂殆庶幾，居然黜聪明。
蠢蠢冠屨間，胸中妙難名。
鼓鑄雖有自，竟脫模範成。
詩翁既遷去，委蛻今韓城。
閉門作龍蟄，端俟風雷驚。
文史聊寄徑，與古将抗衡。
何以識此心，標牓輝前楹。
他年付卷舒，會見推善鳴。
應憐劉季陵，寂寞初無聲。